కె.ఎస్. భరత్

కోన శ్రీకర్‌ భరత్‌ భారతదేశానికి చెందిన క్రికెట్ క్రీడాకారుడు. ఆయనకు నవంబరు 2021లో న్యూజిలాండ్‌తో స్వదేశంలో జరిగిన టెస్టు సిరీస్‌ లో చోటు దక్కింది. శ్రీకర్‌ భరత్‌ ఐపీఎల్‌ లో ఢిల్లీ డేర్‌డెవిల్స్‌(ఢిల్లీ క్యాపిటల్స్‌), ఐపీఎల్‌-2021 సీజన్‌లో రాయల్ ఛాలెంజర్స్ బెంగళూర్ జట్టు తరపున ప్రాతినిధ్యం వహించాడు.
జననం, విద్యాభాస్యం 
కే.ఎస్. భరత్‌ ఆంధ్రప్రదేశ్‌ రాష్ట్రం, తూర్పు గోదావరి జిల్లా,  రామచంద్రపురంలో 3 అక్టోబరు 1993న శ్రీనివాసరావు, దేవి దంపతులకు జన్మించాడు. ఆయన తండ్రి విశాఖపట్నంలో నావీలో ఉద్యోగం ఉండడంతో ఆయన విద్యాభాస్యంత అక్కడే జరిగింది. భరత్‌ విశాఖపట్నంలోని బుల్లయ్య కాలేజ్ నుండి ఎంబీఏ పూర్తి చేశాడు.
వివాహం
కోన శ్రీకర్‌ భరత్‌ వివాహం 5 ఆగస్టు 2020న విశాఖపట్నంలోని గాజువాక ప్రాంతానికి చెందిన అంజలితో జరిగింది.

క్రీడా జీవితం
కే.ఎస్. భరత్‌ 2012లో ఫస్ట్‌క్లాస్‌ క్రికెట్‌లోకి అడుగు పెట్టి 78 ఫస్ట్‌క్లాస్‌ మ్యాచ్‌లు ఆడిన భరత్‌ 9 సెంచరీలు, 23 అర్ధ సెంచరీలతో 4,283 పరుగులు సాధించాడు. ఆయన 2015లో గోవాతో జరిగిన రంజీ మ్యాచ్‌లో 308 పరుగులు చేసి రంజీల్లో ట్రిపుల్‌ సెంచరీ సాధించి రంజీల్లో ఈ ఘనత సాధించిన తొలి కీపర్‌గా చరిత్ర సృష్టించాడు. ఆయన భారత ‘ఎ’ జట్టులో రెగ్యులర్‌ సభ్యుడిగా ఉన్నాడు.

కే.ఎస్. భరత్‌ 2015లో ఐపీఎల్‌లో ఢిల్లీ డేర్‌డెవిల్స్‌ (ఢిల్లీ క్యాపిటల్స్‌)కు ప్రాతినిథ్యం వహించాడు.  కానీ అతడికి మ్యాచ్‌ ఆడే అవకాశం రాలేదు. ఐపీఎల్‌-2021 సీజన్‌లో మినీ వేలం-2021లో రాయల్‌ చాలెంజర్స్‌ బెంగళూరు 20 లక్షలు వెచ్చించి అతడిని కొనుగోలు చేసింది. ఆయన ఐపీఎల్‌-2021 సీజన్‌లో రాయల్‌ చాలెంజర్స్‌ బెంగళూరు జట్టుకు ప్రాతినిధ్యం వహించిన మొత్తం 191 పరుగులు సాధించాడు.  ఐపీఎల్‌-2021లో  ఢిల్లీ క్యాపిటల్స్‌తో జరిగిన మ్యాచ్‌లో భరత్‌ ఆఖరి బంతికి సిక్స్‌ కొట్టి బెంగళూరు జట్టును గెలిపించాడు. ఆయనను నవంబరు 2021లో న్యూజిలాండ్‌తో స్వదేశంలో జరిగిన టెస్టు సిరీస్‌ కోసం బీసీసీఐ చోటు కల్పించింది.

కేఎస్‌ భరత్‌ 2021 నవంబరు నాటికీ 78 ఫస్ట్‌క్లాస్‌ మ్యాచ్‌లు ఆడి 4283 పరుగులు చేయగా, లిస్ట్‌-ఎ క్రికెట్‌లో 51 మ్యాచ్‌లు ఆడి 1351 పరుగులు, టీ20 ఫార్మాట్‌లో 48 మ్యాచ్‌లు ఆడి  730 పరుగులు చేశాడు. ఆయన ఫస్ట్‌క్లాస్‌ క్రికెట్‌లో 9 సెంచరీలు 23 హాఫ్‌ సెంచరీలు, లిస్ట్‌-ఎ క్రికెట్‌లో 3 సెంచరీలు 5 హాఫ్‌ సెంచరీలు, టీ20 క్రికెట్‌లో మూడు హాఫ్‌ సెంచరీలు చేశాడు.

కోన శ్రీకర్‌ భరత్‌ 2023 ఫిబ్రవరి 09న మహారాష్ట్రలోని నాగపూర్‌లో ఆస్ట్రేలియాతో జరిగిన బోర్డర్‌- గవాస్కర్‌ ట్రోఫీ టెస్ట్‌ క్రికెట్‌ మ్యాచ్‌లో తొలిసారిగా భారత్ తరపున తన తొలి మ్యాచ్ ను ఆడాడు.

మూలాలు

వర్గం:క్రికెట్ క్రీడాకారులు
వర్గం:తూర్పు గోదావరి జిల్లా వ్యక్తులు